Lê jou eier – verbloem jou haarkleur – WoordNoot
25 Maart 2020 woordnoot
Lê jou eier – verbloem jou haarkleur
Nou ja toe, daar het my groot mond my nou weer in 'n ding.
Ekke is gebore met 'n dik bos swart hare. Drie wekies oud, en sowaar haarkapper toe omdat ek my lang hare in my vuisies beetgekry het en getrek het. Die gevolg was dus 'n aanhoudende gehuil.
Lang swart hare gehad op skool. Gevleg tydens hoërskooljare want dit was die meisieskool se reëls. Toe ek begin werk, en ek kap dit kort af. Dit was net makliker. Dit het amper so iets gelyk.
En so in die 80's, daag die home perms op. So kom dit dan dat ek en skoonsus en skoonma een Saterdagoggend elke ses weke saam trek. Dan begin die permery in volle swang. Een gee rollertjies aan terwyl die ander een sit en die derde een indraai. Dan kom die lotion en die kappie. Terwyl daai een wag, is dit nommer twee se beurt, Dan moet ons ons nommer een weer afspoel. En so gaan dit die hele tyd aan. Die manne vlug en ons het die dag vir onssself. En ons stink!
Op 30 jarige ouderdom slaan die Oosthuizen se gryshare ooreflikheid uit en ek moet nou perm en kleur en sny en blowave. Nou is dit salon stories want dis nou 'n hele proses, Tussen deur is dit olie en protein treatments. Gelukkig kon ek daardie jare dit bekostig. Op 'n dag sê my haarkapster. Slegte nuus! Ons sal of moet ophou perm of kleur. Jou hare kan nie meer altwee doen nie. Geen oomblik gaan ek dertig plus wees en grys nie! So die haarkleur wen. Eers Auburn. Toe Burgundy. Later kom daar 'n ander skakering in. Nog steeds salonkleure. Prim en proper. Geen waagstukke nie.
Toe raak die finansies van so aard dat ek boksies moet koop. En toe begin ek eksperimenteer. Net na my aptekersman se afsterwe nooi sy skoonsus my saam Bangkok toe. Ek kleur my hare die aand voor ons vlieg. Die uitslag? Helder oranje. Soos ek vir Toorts gesê het, die kinders het gedink ek is 'n pop, veral as ek so doodstil gestaan het.
Toe ek vyftig word, besluit ek tot hier toe en nie verder nie. Die boksies het al net so duur begin raak en ek moes al om die 17e dag kleur. Met behulp van 'n baie goeie haarkapper is die grys binne twee maande uitgegroei. En om toe die verveeldheid met my hare te vervang, begin ek met style. Met Oudste seun se troue was my hare letterlik 4 cm lank. Op 'n stadium het dit amper weer op my skouers gehang. En dit was die mooiste witsilwer! Toe kom die pienk strikkie siekte en loop en vir amper 7 maande haarloos net met my kaalkop en groot ore!
My hare het weer uitgegroei maar baie dunner. En vaalgrys. Geniune grys. Eintlik lelik grys. Dis nog steeds kort, maar toe laai ek 'n toep af waarmee jy jou gesig kan verander, inkleur, hare oor kies en ek besluit. My volgende stap is blond en lank. Hoe ek dit gaan regkry weet ek nie. Die groei sal nie die probleem wees nie. Die haarkapper het n maand gelede my hare so versnipper ek het geen keuse as om dit te laat groei nie. Maar die blond? Hoe gaan ek daai een doen? Want onthou, dit sal weer boksies moet wees! Ek dog toe ek sal maar vir julle die toep se voorstelling wys…..dalk verlig dit iemand se gemoedstoestand!
Want saam met die blond, moet die facelift kom, die permanent make up, eyelashes, en botox, peeling en als wat jy kan dink om te doen.
Bottom line of the story…ek sal maar nie my haarkleur probeer verbloem nie. Grys is gryser en nog grysste!
En dis ekke daai! Ou Valie…..
Previous Die seer in hartseer Deel 3
25 Maart 2020 om 3:57 nm
Nee kyk, vaal sal jy nooit ooit wees nie!
25 Maart 2020 om 6:24 nm
Jy kan nie eers probeer vaal lyk nie al maak jy wat
26 Maart 2020 om 7:03 vm
So het elkeen maar sy eie idees van hare en kleure. Tog is n mens se eie hare en kleur nie sleg nie. Ten minste is daar hare al is hul vaal. Skoon gewas en blink is ook mooi.